இளம்-மென்மை, மெலிதாக நினைத்தல். வலம் – வன்மை; வலிய கை – வலக்கை; மென்மையான கை – இடக்கை, இளம் – இடம் ஆயது. பயிற்சி – வன்மை, இன்மையைக் கொள்க. எக்காரம், ஏக்காரம்; ஏக்கழுத்தம் என்பது எக்கழுத்தம் ஆயினாற்போல ஏக்காரம் எக்காரம் ஆயிற்றாம். ஏக்காரம்- இறுமாப்பு. “உன் இளக்காரமும் எக்காரமும் எப்பொழுது ஒழியுமோ?” என ஏக்கத்துடன் வசைமொழிவதுண்டு. இலை – ஒரு காம்பிலோ ஓர் ஈர்க்கிலோ உள்ள இலக்கு இலையாம். தழை – குச்சி கொப்புகளில் அமைந்துள்ள இலைத் தொகுதி தழையாகும்; குழை என்பதும் அது. ஒரு காம்பில் உள்ளது வெற்றிலை; ஓர் ஈர்க்கில் பல இலக்காக உள்ளவை வேப்பிலை புளியிலை போன்றவை.